정조 20년
丙辰七月初八日卯時上御熙政堂大臣備局堂上引見入侍時右副承旨朴宗來假注書曺錫中事變假注書韓致重記事官吳泰曾金履永右議政尹蓍東兼兵曹判書趙宗鉉行上護軍金持默行上護軍李柱國行大護軍沈頤之行禮曹判書閔鍾顯行大護軍李敬懋吏曹判書金載瓚戶曹判書李時秀行護軍徐有大徐龍輔李冕膺以次進伏訖上命宗來書傳敎曰戶兵換房仍敎曰該房使之入來致重承命出傳蓍東進前曰日氣蒸熱聖體若何寢睡水剌之節何如上曰別無所損矣近日朝有秋氣午間則復劇烈矣蓍東曰王大妃殿氣候何如上曰一樣矣蓍東曰惠慶宮氣候何如上曰一樣矣上曰年事所聞何如蓍東曰諸路所聞皆云大豐而日前之雨又爲及時臣見奉命史官書啓則果一如所聞而民皆以今年爲三四十年來初有云言念民事誠不勝萬萬欣幸矣上曰北路雨水頗仍云故頻以爲慮矣近聞不然兵判自關北來似必詳知矣宗鉉曰臣之來時別無雨水頻仍之事而各穀皆至豐登之境臣之來後亦聞雨暘適中云矣上曰今年農事若論以分數則今至幾許分而又過幾何日無他損傷則可無更慮耶蓍東曰以分數言之則殆遇十之六七而若如此而至八月初則可以無慮但今所感者卽風也而各穀自初發生着根固而幹枝盛如人之氣質堅者能耐風耐寒亦不足深慮但綿花不如諸穀之盛而比之常年亦不至失稔云矣上曰再明日卽國忌正日故次對進行於今日矣近來廟務無一講究殆若無民憂國許者然諸宰雖自己職掌之外俱是備堂則何事非備堂之所管乎此後勿論大小事居常講摩以爲登筵時陳奏之道也蓍東曰各道巡操許久不行或至於三十餘年之久則二十餘歲之丁壯俱不知巡操之爲何物此豈爲安不忘危之深思遠慮乎今者諸道狀啓亦已來到今年則不可不一例許施矣仍起伏奏曰此摠戎使徐有大廣州留守徐有隣江華留守金履翼京畿監司金文淳京畿水使李性默永宗防禦使吳載衡平安監司朴宗甲平安兵使任嵂黃海兵使金思穆江原監司徐有防忠淸兵使金明遇秋操取稟狀啓也以爲今秋水陸操合操城操巡操及巡歷巡點何以爲之事請令廟堂稟旨分付災傷覆審校生考講鄕騎士勸別武武學都試依例設行爲辭矣諸道操鍊多年停止壯丁軍兵或有初未見聞於坐作進退之節者云戎政之抛棄未有甚於此時今年則水陸操合操城操巡操巡歷巡點一竝許其依例擧行巡點則巡操處不必疊行以此知委災傷覆審校生考講鄕騎士勸別武武學都試竝依例設行事分付何如上曰依爲之但湖西則設令今年大有瘡痍未蘇該道水陸操竝置之其外難便處令道臣守臣前期具由狀聞稟旨而紀律不肅約束不明一番行操如經滄桑戎政姑捨是民情當如何平時雖無用法之規習操行賄誅求小民者啓聞後用軍律之飭諭不但昭載軍營謄錄古人亦有行之者今秋諸道雖有行操處修明此法固無不可先以此意嚴飭行操道帥臣留守等處臨時亦當差送繡衣別遣宣傳官考其節度使以下擧行勤慢別爲措辭拔例嚴飭諸道可也出擧條上曰諸路之一時竝行或不無掣肘之端故有此所敎而亦必有年條久近之可以量處者備堂一員出去詳細錄入時秀承命錄入上曰松都之許久不爲何故也蓍東曰一番都試賞格之費亦至千兩都試尙如此況習操非都試之比而此皆出於留守俸廩故未易設行者專由於此矣上曰守禦廳輪操間年爲之畢行則又合操合操之後又復輪操而丙子以後因先朝定式不復爲合操卿等亦皆考見定式好矣蓍東曰惠堂李命植疏中常賑穀事給代條尙無善爲區處之道故未得指一仰稟而至於貿未事目今年事將占大有明年貿置實合便宜京畿儲置七千石劃給之事亦合事宜依前擧條更爲啓下計料矣上曰如是爲之好矣上曰新除統制使何時當下去來月初則可以畢役云矣蓍東曰來月畢役猶未可知而勿論遲速必當使終始看檢待畢後始可下送矣上曰統帥首望門閥履歷非不相當而其爲人恐難堪承重任蓋武之統制使如文之吏兵判不可但以地處爲之且渠之子多年近侍而爲官擇人之際則不可以其子之故而遽授不堪當之任至於李儒敬非必爲其酬其勞也其人器優於統營一局故予特點下卿意以爲如何耶蓍東曰臣則只知其爲良善之人而其本末長短聖明無不照燭臣何敢容辭乎至於李儒敬則臣亦知其可合矣上曰禁軍別將之新除亦非有私意也平統之家又有其子且其職務異於統閫之難副故也諸將臣之意亦以爲何如也柱國曰人甚柔善故臣每以爲必不能爲其子之所能爲也敬懋曰吳載徽之平統雖無其子以其地處凡百豈或有不爲之理耶今若以其子之父而行世則亦甚冤矣柱國曰禁將以人事上道理言之故如是仰奏而苟言其才諝則其子似勝矣蓍東曰今此聖敎實仰難愼之聖意而至於禁別新除亦出盛恩於渠亦云壯矣臣曾在坡州時見其爲邑倅日日張樂臣以爲不失武人本色矣上曰昨日七夕製命下之後無一泮堂不得懸題日已向晏如此蒸熱當午設場則儒生之等待飮暑誠極悶然故不得已退期而近來科場每每撤罷外面亦涉如何矣大司成之一向違牌者何也蓍東曰事體誠爲未安臣以族叔之故未能請勘而聞以爲終無堪承之望故不避猥屑云矣上曰大臣無他所奏諸宰奏事可也蓍東就座柱國曰當初武庫設始在於五衛之時諸般軍物皆自本寺措備矣一自各軍門創設之後本寺成一冗司所捧之數從而減縮應下之節與前無異故以一年所捧較諸應下則猶患不足至於員役輩料布每年數三朔無路繼給其他難支之狀不一其端若不趨今變通則來頭事勢將至莫可收拾之境誠甚悚悶目下有不可不釐正者以別破陣言之元數三十一名而年前因特敎待衛之役除減後別無所爲之事其所擧行不過本寺巡更而已十名則丁未年移屬於壯勇營見今所存者二十一名而其無其有無所關於本寺而徒費料布誠甚無義亦難盡數革罷折半減數而一時除汰亦爲可矜有闕勿補則在渠輩別無稱冤之端矣以火樂庫言之設置於三淸洞者以煮硝備置之故也近來罷本寺煮硝之法而庫舍則依舊自在參軍與員役如前守直所費亦不些旣無所重則毁之無妨餘在火藥七百餘斤移置於本寺之內無所掣礙之端矣以各邑員役論之不緊名色數甚夥然等閑色員役量宜減數而此亦有闕勿補而此外些少釐正之事不敢一一煩達下詢大臣處之何如上曰大臣之意何如右議政尹蓍東曰武庫事勢旣如此則量入爲出之道不可不及時爲之訓將諸條所奏必已多費商量似當許施以爲成節目釐正之地矣上曰大臣雖入侍未經本寺似難指一稟奏都相則每請遞免以閑司姑不許此等事須有都相可以裁處領相兼帶武庫之任許副以右相爲都提擧筵退後詳知事實草記稟處可也出擧條柱國曰武庫事旣承批敎矣郞廳李邦億屢經本寺之任故詳知事實凡所擧行之事皆令看檢爲之則好矣上曰從好爲之可也蓍東曰領相所帶都提調臣之替代至於二窠臣心甚不安古則都提調勿論某司領相皆兼帶而僚相兼帶亦出近例矣上曰太僕素稱小度支近來凋殘之弊尙未蘇革卿必須留意復舊之道而各處貸去之物亦皆推還俾無虧欠好矣蓍東曰各處貸去之數不甚夥然推之不難至於復舊之道若能節用而善爲收拾則庶乎可也今聞一牧場馬政不實而起墾處甚多云故欲査實爲計矣上曰吏判可謂歇後矣洪克浩之事寧或不知而輕先擬望耶蓍東曰吏判時在關外且疏本未出故臣等亦未之得見吏判之不知無足怪矣上曰予亦於洪克浩事但思其語到莫重而至論故相事則全然忘却向問洪義浩而始覺之雖屛之四裔渠何敢辭也其時洪仁浩見之而不禁云不禁便是勸之也故半年靳點職由於此因今番事端便成出場其在仁浩亦可謂善成矣頤之曰惠慶宮進服湯劑自今日製入乎上曰唯命書九書榻敎曰惠慶宮進服香吉茶依前方三貼製入頤之曰濬川司之當初設施何等至重而近年以來凋弊忒甚三千兩應捧漸至耗縮除却公下雜費則餘者僅爲一千七八百兩以此春秋濬役每患不足東西借貸僅僅了役此已萬萬可悶而本司無物力辦備之道公廨一不修治上雨傍風幾至頹圮之境不可不及今覓財修葺下詢大臣處之何如上曰大臣之意何如右議政尹蓍東曰濬川司物力當初以春秋再濬定式者今則一次濬川猶爲不足至於公廨修補則尤無措辦之勢云此不可不從長變通而近來京外財力在處苟艱猝難以某樣錢穀劃給事仰對於俯詢之下矣上曰筵退後以草記稟處可也出擧條鍾顯曰臣見松留所報則高麗太祖陵祭閣修建事有所相議矣以爲旣謂之祭閣則與丁字閣少異而首露王陵亦有丁字閣此則未知何以爲之故趑趄未決云矣上曰不必用丁字閣制度只依我朝所設祭閣樣從好量宜爲之而稍從宏麗好矣松都人士皆以爲是役雖斂民爲之亦當樂從之云以此觀之可想其尙有不忘之意此如新羅之已近千年而慶州之民尙多不忘者也鍾顯曰禮曹謄錄誤書釐正事書役浩大而日省錄考出之役不可付之吏胥之手故姑爲付籤而徐徐釐正爲計矣上曰從近入來爲之而盡爲釐正後繕寫一本置之春曹俾後人知卿之有久任之效則亦豈非事業乎仍命時秀進前曰春官志曾使柳義養爲之未成而止卿若成出則好矣秋官志故判堂金魯鎭與郞官朴一源曾有所編而度支志則朴一源爲郞官時始爲之卿曹有謄置者否時秀曰沈頤之爲戶判時與計仕之解事者作爲三卷冊子備載度支法例臣方謄出而朴一源所作度支志臣未得見矣上曰三卷冊子謄出後必入覽而朴一源所作度支志亦必在於其家繕寫一件置於卿曹好矣且其人博識能文後人雖有能作之者必不如前人矣至於秋官志曾一取見可謂善成其後可以績入者卿等編入繼成則亦足刊行可以備故實矣鍾顯曰太學志編出事臣之承聖敎者已十餘年矣前後綸綍御製一一考出然後可以無漏編入故其時承敎者卽故重臣吳載純而今則臣無考見之道亦不敢仰請因循至今矣上曰此則當使卿爲考出之道而編摩之際卿難一一獨自爲之求得可與分勞者爲之好矣至於整理通考之役尙此抛置者亦不成說矣上曰黃海水使木物船人漂到搜聞事狀啓何其太晩也監司狀啓入來之後始爲狀聞者穡緩甚矣蓍東進前曰以黃海水使鄭忠達長淵木物船漂失事狀啓聖念或慮人物之致傷曾有木物停止船人等漂到處卽爲搜訪以聞之命自本司別爲行會則去處推尋人物生還之後所宜不移日馳聞而未卽擧行待廟堂申飭始乃封啓者稽緩疎忽莫此爲甚閫任不可仍置黃海水使鄭忠達罷職何如上曰依爲之蓍東曰諸宰奏事自有位次而吏曹判書金載瓚戶曹判書李時秀易次進前不可無警竝爲推考何如上曰依爲之出擧條時秀曰本曹支放不足年年請得之狀朝廷之所共知也今番自惠廳移劃京畿之儲置七千石自本曹以價出給本色則依例捧上以爲本曹補不足之用則事甚便好畿營或不無持難之事而雖以價出給各邑用下之數少無不足之患矣上曰大臣之意何如蓍東曰此是今年創始之事而自朝家旣許移劃則姑先依例出給而追後相議於畿伯事理當然而至若初不出給自戶曹直爲執置太涉如何矣上曰曾經畿伯多登筵與備堂各陳所見也頤之曰畿邑所應下之數畿伯必不及詳知旣不詳知其實入之不足與否則必不輕許戶曹之執置矣龍輔曰非但畿伯之不輕許畿邑守令亦必不肯從矣上曰度支用下之不足誠可悶然而大臣先給後議之說事面當然移劃擧條啓下後從後商量爲之好矣載瓚曰敦寧府奉事洪赫今番都政當爲序陞矣當初以無見窠之故復設奉事差出而復設便同權設陞遷之代勿爲差出仍爲減下何如上曰依爲之出擧條載瓚曰臣以蕃任時事有不可泯默者矣關西各邑公用放下皆以餉耗會減故該邑餉耗若不足於放下之數則例以該邑所在他衙門穀換錄餉穀以爲推移計減之地矣昨冬仍朝禁衙門旣不得換錄則不得已以附近邑餉條有餘處移轉充給已成道內通行之例矣安州當年放下條本邑餉耗果爲不足故依他邑例以价川嘉山餉穀移減於安州則該牧使兪漢寧張皇防報欲以本邑他司穀減給故臣以朝禁至嚴司名無以擅換之意詳細題送則大爲發恕臣纔遞歸卽爲捉致會計營吏以不能提導營門貽弊本邑數其罪而嚴棍二十度仍定監獄刑吏牢囚邑獄云守令之發怒道臣替治營吏前所未有之擧目下事體已無可言而此若置而不論則外邑後來之弊實爲可悶故敢此仰達矣上曰誠如卿言大關體統旣聞之後不可仍置當該守令令該府拿問處之可也出擧條上曰安牧事誠爲駭然而營吏若是本邑吏則本邑使役時或有推治之例耶蓍東曰安牧爲臣妻姪國典相避不敢循例仰對矣上曰曾經道伯者必知其體例矣宗鉉頤之時秀曰守令之於道伯體統自別今聞吏判所奏若以事關道臣聲罪勘治則不可置而勿論矣龍輔曰營吏之服役本邑與否道規名異雖未詳知而指斥道臣替治營吏事未前聞此惟在於營吏之服役與否及聲罪之全屬渠身與撞着道臣矣蓍東復就座上曰南復來初仕調用事曾有所下敎從近擧行可也載瓚曰前吏判時以友壻相遲不得爲之故臣欲於都政擬入爲計矣上命宗來書榻敎曰未下直守令當日下直仍命退諸臣以次退出